Έντονη φημολογία και διαφωνίες - ακόμα και στο εσωτερικό των κομματικών στρατοπέδων - κυριαρχούν τις τελευταίες ώρες, καθώς κυβέρνηση κα κόμματα βρίσκονται προ καθοριστικών αποφάσεων για το πώς θα εξελιχθεί η πολύκροτη υπόθεση Novartis. Το μέγα ερώτημα είναι αν και σε ποια πολιτικά πρόσωπα θα αποδοθούν ευθύνες, με την συζήτηση να εστιάζεται (και) στο πρόσωπο του πρώην πρωθυπουργού Αλέξη Τσίπρα.

Το τοπίο αναμένεται να ξεκαθαρίσει σήμερα (Τετάρτη 18 Σεπτεμβρίου) και αυτό θα γίνει στο κοινοβούλιο και στην επιτροπή Δεοντολογίας.

Εφόσον προκύψει ότι πολιτικά πρόσωπα έχουν ευθύνη για οργάνωση σκευωρίας, τότε η επιτροπή με 30 υπογραφές βουλευτών μπορεί να προχωρήσει στην κατάθεση αιτήματος προς την ολομέλεια, προκειμένου να εξετάσει τη σύσταση ή όχι προανακριτικής επιτροπής.

Για το θέμα Novartis ρωτήθηκε αρκετές φορές ο κυβερνητικός εκπρόσωπος κατά τη διάρκεια της ενημέρωσης των πολιτικών συντακτών χθες (Τρίτη 17/9), με τον Στέλιο Πέτσα να αρκείται στη διευκρίνιση ότι πλέον είναι θέμα της Βουλής: «Η Κυβέρνηση έχει να κάνει το έργο της και η Βουλή το δικό της. Εφόσον διαβιβάστηκε από τη Δικαιοσύνη ο φάκελος στη Βουλή, η Βουλή δεν μπορεί παρά να εξετάσει το ζήτημα αυτό. Η θέση της κοινοβουλευτικής πλειοψηφίας θα ανακοινωθεί αύριο», επανέλαβε αρκετές φορές χθες ο κ. Πέτσας - δείγμα της πρόθεσης της κυβέρνησης να πάρει αποστάσεις από τις τελικές αποφάσεις.